google/wiki40b huggingface dataset:
Majorstuen

Majorstua eller Majorstuen?

Det var ikke kapteinen selv, men lokalbefolkningen i tidligere Aker herred som gav huset dette kallenavnet. De snakket lokal dialekt og kalte huset «Majorstua» (uttalt med trykk på første stavelse og enstavelsestone). I datidens danske skriftspråk ble navnet skrevet «Majorstuen» (i dansk hadde hunkjønnsord -en som ending), og det ble også navnet på bevertningsstedet som eksisterte til huset ble revet. Navnet «Major Stuen» kjennes første gang skriftlig på et kart fra 1797 og i pantebøkene fra 1818.  Dette ble etterhvert tatt i bruk som strøksbetegnelse, uttalt på den måten som sosial tilhørighet og språkpolitisk standpunkt dikterte. Da den første elektriske sporveislinjen ble åpnet i 1894, ble endestasjonens navn skrevet «Majorstuen». Samme navn fikk også stasjonen for Holmenkollbanen da den ble åpnet i 1898. Oslo kommune har godkjent begge formene for både byområdet («Majorstuen» i 1960 og «Majorstua» i 1965) og stasjonen («Majorstua» i 1960 og «Majorstuen» i 1965). Lokalskolens offisielle navn er «Majorstua skole», men skolen selv benytter skrivemåten «Majorstuen skole» på sine nettsider. Dagens lokale uttale av navnet er omstridt. Norsk stadnamnleksikon opplyser at uttalen er «Majorstua» (med trykk på andre stavelse og enstavelsestone). Jan Sigurd Østberg, leder i Selskabet for Oslo Byes Vel, mener at den lokale sosiolekten tilsier «Majorstuen». Frogner bydelsutvalg forsøkte i 2010 å vedta «Majorstuen» og endelsen «-gaten» som offisielle skivemåter i bydelen. Vedtaket om å skifte ut -a med -en viste seg å være ugyldig, og gateskilt med -a har blitt beholdt.

Majorstuen i dag

Området er i dag kjent for sitt pulserende sentrumsliv, spesielt i handlegaten Bogstadveien. Strøket er dominert av leiegårder og forretningsgårder i mur (murbyen)  fra 1880- og 1890-årene. 
Majorstuen er også et viktig kollektivknutepunkt i Oslo, da alle t-banelinjene, tre sporvognslinjer og fem busslinjer trafikkerer stedet.
Majorstuen er også navnet på et norsk folkemusikkband, som i 2003 fikk Spellemannprisen for sitt debutalbum med samme navn.
Agrilochyseus

Utseende

En middelsstor, slank, mer eller mindre blankt svart praktbille. Antennene er ganske korte. Hodet er smalere enn pronotum, med ganske store fasettøyne. Pannen er noe uthulet i midten slik at det dannes en grop mellom fasettøynene. Dekkvingene er klubbeformet utvidete i spissen.

Levevis

Som det norske navnet skulle tilsi utvikler disse billene seg gjerne i død ved av små dimensjoner - greiner og kvister. I motsetning til mange av de større praktbillene er utviklingstiden ikke svært lang.

Utbredelse

Slekten er utbredt i den Neotropiske økosonen.
Bowling Green State University

Bowling Green State University (BGSU) er et universitet i Bowling Green i Ohio i USA. 
Universitetet ble grunnlagt i 1910, og har i dag over 20 000 studenter. Det tilbyr studier opp til mastergrad og doktorgrad, og var USAs første med doktorgrad innen fotokjemi. Professoren William Russell Easterly tok en bachelor på BGSU i 1979.
Turinsk

Turinsk (russisk: Туринск) er en by i Sverdlovsk oblast i Russland. Byen ligger på høyre bredd av elva Tura, rundt 230 km nordøst for Jekaterinburg. Innbyggertall: 19 313 (folketelling 2002), 23 189 (folketelling 1989).
Byen ble grunnlagt i 1600 som en ostrog på stedet til den gamle byen Jepantsjin, som ble ødelagt av Jermak Timofejevitsj i 1581.
Det lange 1800-tallet

Det lange 1800-tallet er et begrep for perioden mellom 1789 og 1914. Begrepet er først brukt av litteraturkritikeren Ilja Ehrenburg og senere av Eric Hobsbawm. Uttrykket kan stamme fra Fernand Braudels begrep «Det lange 1600-tallet» fra 
«Middelhavet og middelhavsverdenen under Fillip IIs tid» (1949). Begrepet er som oftest knyttet til perioden mellom 1789 og 1914, men har også strukket seg tilbake til 1770 og blitt avsluttet så tidlig som 1895.
Uttrykket er brukt i en rekke sammenhenger av en rekke historikere. Professor i sosialhistorie ved Ruhr-Universität Bochum Stefan Berger omtaler 1800-tallet som et århundre som «Startet med en revolusjon og sluttet med fremveksten av en stor krig. Året 1789 introduserte en ny politisk gramatikk og et nytt samfunnskonsept.» Perioden 1789 til 1914 er nå mer eller mindre etablert, og flere kurs om 1800-tallet i universiteter og høyskoler har denne inndelingen, for ikke å snakke om bøker om emnet.
Gorgosaurus

Gorgosaurus (/ˌɡɔrɡɵˈsɔrəs/ GOR-go-SOR-əs; betyr «fryktelig øgle») er en slekt av tyrannosaurid theropod-dinosaurer som levde i vestlige Nord-Amerika i den sene krittiden, omtrent mellom 76,6 og 75,1 millioner år siden. Fossiler har blitt funnet i den kanadiske provinsen Alberta og muligens også i Montana i USA. Paleontologer gjenkjenner bare arten G. libratus selv om andre arter har blitt feilaktig referert til denne slekten.
Nicagus

Utseende

Små, ovale, brune hjortebiller. Kroppen er tett kledt med korte, lyse, oppstående hår. I likhet med andre Aesalinae har de ikke noen påfallende likhet med andre hjortebiller.

Levevis

Disse artene finnes i sandete områder, som sanddyner og sandete levebredder. Larvene er ukjente men lever sannsynligvis nede i sanden.

Utbredelse

Slekten er representert med to arter i det østlige Nord-Amerika og én art i Japan.
Den Hirschsprungske Samling

Samlingen

Museet stiller ut mer enn 700 kunstverk og hovedvekten er lagt på malerier fra den danske gullalderen. Alle de store malerne fra perioden er representert, som C.W. Eckersberg, Christen Købke, Wilhelm Bendz, Wilhelm Marstrand, J. Th. Lundbye, Dankvart Dreyer og Martinus Rørbye m.fl.
Av Skagenmalerne og andre representanter for det moderne gjennombrudd finnes blant annet P.S. Krøyer and Michael og Anna Ancher og Theodor Philipsen i tillegg til flere av kunstnerne fra de såkalte Fynboerne.
Det armenske patriarkatet Konstantinopel

Historie

Det fantes ikke armenske biskoper i Konstantinopel i østromersk tid, siden den økumeniske patriark av Konstantinopel og den armenske apostoliske kirke anså hverandre som kjetterske. Etter at byen var blitt osmansk i 1453, fikk også den armenske kirke lov av Muhammad II å etablere seg. Den første armenske patriarken av Konstantinopel, Hovakim, begynte sitt virke i 1461.
De osmanske sultanene gjorde den armenske patriarken av Konstantinopel til politisk og administrativ leder (milletbaşı eller etnark) over alle armenske kristne i Det osmanske rike. Han var dermed altså politisk overordnet katolikos av Kilikia og katolikos av Aghtamar (som likevel hadde en høyere kirkelig rang). I perioder fungerte den armenske patriark av Konstantinopel faktisk som leder for samtlige ikke-ortodokse kristne i Det osmanske rike.
Før den første verdenskrig omfattet patriarkatet 52 bispedømmer med ca. 1600 menigheter og 1,4 millioner medlemmer. Under folkemordet på armenerne ble de fleste av de armenske kristne drept eller fordrevet. Også patriarken ble forvist til Bagdad og patriarkatet opphevet i 1916. Patriarkatet ble gjenopprettet tre år senere, men var vakant fra 1922 til 1927 og fra 1944 til 1950. Bispedømmet Kypros ble i 1929 overført fra patriarkatet Konstantinopel til katolikatet Kilikia.
Drew Gooden

College-karriere

Gooden spilte for collegelaget Jayhawk, collegelaget til University of Kansas, i 3 år før han ble trukket opp til NBA. På colleget fikk han kallenavnet «The Truth», oversatt til «sannheten». Gooden ble den andre spilleren for collegelaget som har spilt over 1500 poeng, tatt minst 900 returer, blokkert minst 100 skudd og stjålet ballen minst 100 ganger fra motstanderen.
Gooden spilte totalt 98 kamper, scoret i gjennomsnitt 15,6 poeng per kamp, tok i gjennomsnitt 9,2 returer per kamp, blokkerte 1,1 skudd per kamp og stjal ballen i gjennomsnitt 1,1 ganger per kamp for collegelaget.

Memphis Grizzlies

I 2002 ble Drew Gooden trukket opp til NBA av klubben Memphis Grizzlies i første uttaksrunde. Gooden ble ikke i klubben lenger enn et år.

Orlando Magic

19. februar 2003 ble Gooden byttet fra Memphis Grizzlies til Orlando Magic sammen med Gordan Giricek mot Mike Miller, Ryan Humphrey, første uttaksrunden til Orlando Magic i 2003 og andre uttaksrunden til Orlando Magic i 2004. Han skulle bli i klubben den neste sesongen før han ble byttet til Cleveland Cavaliers.

Cleveland Cavaliers

23. juli 2004 ble Drew Gooden byttet til Cleveland Cavaliers fra Orlando Magic sammen med Steven Hunter og rettigheten til å trekke opp Anderson Varejao mot Tony Battie og to av Cleveland Cavaliers' opptak i andre runde.

Chicago Bulls

21. februar 2008 kom Gooden til Chicago Bulls fra Cleveland Cavaliers sammen med Shannon Brown, Larry Hughes og Cedric Simmons i bytte mot Ben Wallace, Joe Smith og andre uttaksrunden til Cleveland Cavaliers. I 2008 ble han byttet til Sacramento Kings mot Brad Miller, men fikk kun spille en kamp i denne klubben da han senere ble byttet videre til San Antonio Spurs det samme året.

San Antonio Spurs

Drew Gooden spilte for San Antonio Spurs, men ble fort byttet til Dallas Mevericks før han nok en gang ble byttet klubb til Washington Wizards den samme sesongen. Senere kom kan til Los Angeles Clippers.

Los Angeles Clippers

Drew Gooden ble i februar 2010 involvert i en byttehandel mellom tre NBA-lag. Byttehandelen var mellom lagene Los Angeles Clippers, Cleveland Cavaliers og Washington Wizards. Denne handelen gjorde så Drew Gooden dro til Los Angeles, og Clippers måtte gi fra seg både Al Thornton og Sebastian Telfair.
Neoregostoma

Utseende

Middelsstore, avlange, mer eller mindre gul- eller rødaktige og svarte trebukker. Antennene er mer eller mindre fortykkede mot spissen, kortere enn kroppen. Pronotum er tønneformet, lengre enn bredt. Dekkvingene er jevnbrede eller ganske lite innbuktet i midten. Beina er middels lange med noe klubbeformede lår.

Utbredelse

Slekten er utbredt fra Costa Rica i nord til Argentina i sør.
20 beste (Joe Bjørnars-album)

20 beste er en samleplate med Joe Bjørnars, utgitt i 2008.
Narrefest

Narrefest, også kalt narrenes fest og de gales fest, på latin festum fatuorum eller festum stultorum, fransk fête des fous eller fête des Innocents, tysk Narrenfest og engelsk Feast of Fools, var en folkelig fest knyttet til kirken i middelalderen. Festlighetene er særlig kjent fra Frankrike og England. De foregikk i juledagene fra 26. desember til 6. januar da de lavere delene av geistligheten slo seg løs med blant annet parodier av gudstjenesten. Narrefestene ble lenge forgjeves forsøkt avskaffet og varte til 1400-tallet.

Opprinnelse

Opphavet er trolig de hedenske feiringene omkring første januar, en skikk som går tilbake til romerne i antikken som hadde sin egen narrefest. Kirken skal ha forsøkt å dempe utskeielsene ved å knytte de etablerte skikkene i folket til sin kristne teologi og sammenføre julefeiringa med nyttårsfestlighetene.

Feiring og liknende fester

Under narrefestene i middelalderen valgte subdiakoner, kor- og messegutter ven «narrebiskop» (Episcopus stultorum) som overtok styringa av festlighetene der hierarkiet i kirken og verdens orden ble snudd på hodet. Det var prosesjoner i byene med innkreving av penger og mat. Under gudstjenesten ble det brukt illeluktende røkelse, holdt prekener som bare bestod av tull og sunget falsk. 
Narrenes fest var narrenes egen fest før karnevalet fikk sin form. Grunntemaet for feiringa var å kaste om på det bestående og latterliggjøre og parodiere særlig kirkelige autoriteter og symboler, men også adel og stat. Narren presenterte det dobbelte, skikkelsen er både gal og klok på samme tid, kledd i en tofarget drakt utformet i såkalt mi-parti, og med tallet 11 som sitt magiske tall.
Narrefesten gled til tider sammen med eselfesten da et skrytende esel ble ført inn i kirken og den som fikk bønnen i kaken, ble valgt til «bønnekonge». Eselfesten, festum asinorum på latin og fête de l'âne på fransk, ble feiret i Frankrike 14. januar til minne om flukten til Egypt. Som narrefesten var knyttet til de teologiske forestillingene om «den hellige dåren» og Jesu uskyld, hyllet eselfesten det uskyldige eselet med merkelige seremonier. 
Kirken forsøkte å avvikle de folkelige markeringene i forbindelse med religiøse festivaler fra 1100-tallet, og de merkverdige seremoniene forsvant på 1400-tallet. 
Narrenes fest gikk også inn i fastelavn der en valgte en «fastelavnskonge». I Sverige blir biskop og konge nevnt i fastelavnsspillet Julens och Fastans Träta fra 1457 og i Danmark da dronning Christine av Sachsen i 1509 gav julebispen en rhinsk gylden (goltgylden).  Seinere tiders julestuer, der det også opptrer en utkledt «julebisp», kan stamme fra denne tradisjonen.
I Frankrike ble Fête des Innocents, «de uskyldiges fest», feiret 28. desember til minne om barnemordet i Betlehem, fortellinga i Matteus-evangeliet i Bibelen om da kong Herodes angivelig  lot drepe alle guttebarn i landsbyen for å stoppe Jesus, barnet som profetene sa ville vokse opp til å herske over jødene. 
Forestillingene om de uskyldige barna var også grunnlaget for tradisjonen med å velge en Bishop Boy som «narrebisp» i England.
Oppvoksende

Oppvoksende eller oppstigende brukes i heraldiske beskrivelser (blasoneringer) om figurer som er vist med bare den øverste delen og som nederst er festet på en skjoldkant, en deling, på en annen figur eller på hjelmen som hjelmtegn.
Slike figurer er kjent i våpenskjold helt fra heraldikkens eldste tid i middelalderen, i alle land med europeisk heraldikk, og i våpen for stat og kommune, organisasjoner, slekter og personer.
Ordet oppvoksende er brukt i nyere norske kommunevåpen om levende vesener, fartøy, bygg og gjenstander. Eksempler er heire og skarver i Tysværs henholdsvis Røsts kommunevåpen, skipsstavn i Sogndals kommunevåpen, fyrtårn i Hisøys og Lindesnes' kommunevåpen, barkespader og øks i Hedmarks henholdsvis Telemarks fylkesvåpen.
Oppvoksende figurer som hjelmtegn finnes for eksempel i kong Olav V's personlige våpen med en norsk løve, samt i de norske slektsvåpnene Greve med en griff og Løvenskiold med en sølv løve. Den skotske slekten Cunningham (med medlemmer også i Norge) har en oppvoksende enhjørning som hjelmtegn.
Våpenfigurer som kommer fra skjoldets sidekant, heter framvoksende i kommunevåpnene til Fet (en sølv fløterhake, skrått framvoksende fra høyre) og Jondal (tre skrått framveksande gull båtshaker).
Ordet halv om en figur er brukt i Danmark om oppvoksende figurer. I Norge brukes ordet halv mest om en figur som ikke er festet til noe, for eksempel en halv griff i Bjarkøys tidligere kommunevåpen, og halv båt i Bøs kommunevåpen. Imidlertid brukes likevel ord som "en halv sølv lilje fast på delingen", i blasoneringen fra 1986 av det kløvde skjoldet til Våler kommune. Våpenet er hentet fra skjoldet til den utdødde middelalderætten Bolt.
I Sverige blir det brukt flere uttrykk for oppstigende. De sondrer mellom uppväxande (om planter), uppstigande (om levende vesener) og uppskjutande (om gjenstander).
Sødme i vin

Sødme i vin avhenger av flere faktorer, deriblant sukkerinnholdet i vinen, men også elementer som alkohol, syre og tanniner spiller inn på hvordan sødmen i vinen oppleves. Sukker og alkohol forsterker sødmen i vinen, syre og tannin demper opplevelsen av sødme. Disse prinsippene ble redegjort for i ønologen Émile Peynauds verk The Taste of Wine i 1987.

Historie

Vintage: the Story of Wine av Hugh Johnson presenterer en rekke metoder for å tilføre sødme til vin. Den vanligste metoden er å høste druene så sent som mulig. Denne metoden ble fremholdt av Vergil og Martial under det romerske keiserriket. I Antikkens Hellas ble det derimot benyttet en annen metode: de høstet druene tidlig for å bevare syren, og lot dem så ligge i solen noen dager for å tørke inn og få en høyere sukkerkonsentrasjon.
Å stoppe gjæringsprosessen er også en måte å gjøre vinen søtere på. I tidligere tider ble dette gjort ved å senke amforaene ned i kaldt vann frem til vinteren.
Vin kan også gjøres søtere ved å tilsette sukker på en eller annen måte etter gjæringsprosessen, f.eks. ved ugjæret most.

Restsukker

Restsukker måles vanligvis i antall gram sukker per liter, ofte forkortet til g/l. Selv blant de tørreste viner er det uvanlig å finne restsukkernivå under 1 g/l, ettersom visse sukkertyper ikke blir like godt nedbrutt i gjæringsprosessen, slik som pentose-sukker. På den annen side vil enhver vin med mer enn 45 g/l bli ansett som søt. En rekke kjente søte viner har enda høyere restsukkernivå enn dette. For eksempel har de kjente Château d'Yquem-sauternesvinene mellom 100 og 150 g/l med restsukker. De søteste tokaji-vinene fra Ungarn har over 450 g/l, med ekstraordinære årganger med opp til 900 g/l. For at ikke vinene skal fremstå som kvalmendes søte blir de balansert ved bruk av syre. Derfor er mange av de fineste søte vinene laget på druer som bevarer syrenivå langt ut i modningsprosessen, slik som riesling og chenin blanc. Restsukker viser vanligvis til sukkernivået som er igjen etter gjæringsprosessen er stoppet, men det kan også være vinen er tilsatt ugjæret most (en teknikk som brukes i Tyskland under navnet Süssreserve) eller vanlig sukker.
Politikk i Bergen

Bystyret

Bystyret er kommunens øverste politiske myndighet og ledes av ordføreren. Bystyret har et overordnet tilsynsansvar som omfatter alle sider ved kommunens virksomhet. Bystyret har 67 medlemmer. Ni av medlemmene er heltidspolitikere (ordfører, varaordfører, ledere og nestledere for bystyrets komiteer) som sitter i forretningsutvalget.
Bystyrets medlemmer er fordelt på finanskomiteen, byutviklingskomiteen, oppvekstkomiteen, kultur- og næringskomiteen og helse- og sosialkomiteen. I tillegg har bystyret et kontrollutvalg, en klagenemd, et valgstyre, et forretningsutvalg og en komite for fullmakter og politisk styringssystem. Bystyret avholder normalt møte en gang i måneden i tillegg til komitemøter mellom disse. 
Se også: Liste over Bergens ordførere

Byrådet

Byrådet har den utøvende politiske makten i kommunen, og ledes av byrådslederen. Byrådet leder kommunens administrasjon, legger frem forslag for bystyret og er ansvarlig for gjennomføring av kommunale vedtak. Byrådet i Bergen har inntil syv byråder. Hver byråd er politisk leder for en byrådsavdeling som ledes administrativt av en kommunaldirektør. Det er flertallet i bystyret som bestemmer hvem som skal ha byrådsmakt.
Se også: Liste over Bergens byråder

Partidannelser

Bergen Høyre ble grunnlagt i Børsbygningen på Vågsallmenningen den 4. juni 1883 som byens første politiske parti. Bergen Venstre ble grunnlagt 2 uker senere, den 18. juni 1883 i Eldoradogården i Olav Kyrres gate 28. Kristelig Folkeparti ble grunnlagt på Bibelskolen i Bergen den 4. august 1933.

Ungdommens bystyre

Bergen kommune vedtok i juni 2007 å opprette Ungdommens Bystyre (UB). Hver ungdomsskole og videregående skole, offentlig som privat, utnevner en representant og en vararepresentant, som enten utnevnes av elevrådet, eller ved direkte personvalg blant elevene på skolen. 
Formålet med ordningen er at byens ungdom skal kunne medvirke i kommunens beslutningsprosesser i saker som berører dem, og at de generelt skal bevisstgjøres om muligheten til å påvirke verden de lever i. Ungdommens Bystyre er uavhengig av politiske partier og interesser.
Møtene finner sted i den ordinære bystyresalen, og innledes med en åpen halvtime der barn og unge kan legge frem saker for medlemmene av Ungdommens Bystyre.  UB kan velge å jobbe videre med problemstillingen som blir presentert. Dette kan skje ved at UB fremmer spørsmål til byrådet, utreder egne saker eller bruker informasjonen som kommer frem i sin behandling av saker som skal besluttes i Bergen bystyre. 
Kommunen holder årlig også en egen spørretime der barn og unge i alderen 11-18 år kan stille spørsmål direkte til byens politikere. Medlemmer av UB reiser rundt på skolene og informerer og hjelper barna med å formulere spørsmål og er faddere for barna og ungdommene på selve dagen. Viktige temaer er hvordan barn og unge har det i dag og hvordan de ønsker at det skal være, og de får dele erfaringer og stille direkte spørsmål som politikerne må svare på.
Daiki Niwa

Landslaget

Daiki Niwa spilte 2 landskamper for Japans herrelandslag.
Lillehammer-Ringsaker Bilruter

Lillehammer-Ringsaker Bilruter A/S (LRB) var et rutebil- og transportselskap opprettet 30. januar 1951 med hovedkontor på Lillehammer.

Historie

Det var samferdselsmyndighetene som tok initiativet til denne sammenslutningen av mindre rutebilselskaper rundt Lillehammer og i nordre del av Ringsaker.
1. mai 1985 overtok LRB bussrutetrafikken fra Biri Bilselskap A/S.
1. november 1986 var fusjonen med Gausdal Bilselskap (GB) et faktum. Foreløpg navn var GB-LRB A/S, men ble avløst etter kort tid av navnet Litra. Virksomheten ble samlet på Bæla nord for Lillehammer sentrum.
Hessen-Kassel

Hessen-Kassel (også skrevet: Hessen-Cassel) var et tysk landgrevskap og senere kurfyrstedømme kalt Kurfyrstedømmet Hessen eller Kurhessen. Hovedstad var den gamle hessiske hovedstad Kassel.

Landgrevskap

Landgrevskapet Hessen-Kassel oppstod 1567 etter landgreve Philipps I av Hessens død, da landgrevskapet Hessen ble delt mellom hans fire sønner. Den eldste sønnen Wilhelm IV av Hessen-Kassel fikk omkring halvparten av landet, inkludert den gamle hovedstaden Kassel. Arven etter brødrelinjene Hessen-Marburg og Hessen-Rheinfels falt etter deres utdøelse tilbake til Hessel-Kassel og Hessen-Darmstadt.
Landgreve Fredrik I var også konge av Sverige mellom 1719 og 1751. Sverige og Hessen-Kassel var dermed i personalunion.
I 1776 ble løftet om å låne 19 000 soldater til den engelske krone for å slå ned koloniopprøret i Nord-Amerika til en europeisk skandal, som også Friedrich Schiller i sitt teaterstykke Kabale und Liebe angrep.

Kurfyrstedømme

Med riksdeputasjonshovedbeslutningen av 1803 ble Hessen-Kassel opphøyet til kurfyrstedømme av det hellige romerske rike av den tyske nasjon.

Kongeriket Westfalen

1807 ble Kurhessen okkupert av Napoleons Frankrike. Napoleon innsatte sin yngste bror Jérôme som konge av det nye Kongeriket Westfalen med residens i Kassel.

Kurhessen i Det tyske forbund

Kurhessen var fra 1815 medlem av Det tyske forbund. Til enhetsstaten Kurhessen hørte dessuten fra 1815 storhertugdømmet Fulda, utgått fra det tidligere fyrstbispedømmet Fulda, samt fyrstedømmene Fritzlar, Hersfeld og Hanau. Dessuten var flere eksklaver tilknyttet Kurhessen, som f.eks. grevskapet Schaumburg ved Weser og herskapet Schmalkalden i dagens Thüringen.

Anneksjon til Preussen

Den kurhessiske stat opphørte å eksistere i 1866, etter at den var blitt annektert av Preussen som et resultat av den prøyssisk-østerrikske krig. Senere ble det kurhessiske territoriet slått sammen med det likeledes annekterte hertugdømmet Nassau og den av prøyssiske tropper besatte tidligere frie riksbyen Frankfurt am Main til den prøyssisk provinsen Hessen-Nassau. I 1944 ble det dannet en egen provins kalt Kurhessen, dog uten kretsene Schmalkalden, Schlüchtern og Gelnhausen.

Landet Hessen

Kort etter krigen ble Kurhessen slått sammen med andre hessiske provinser til den nye staten Stor-Hessen (Groß-Hessen). Denne staten endret sitt navn til bare Hessen i 1946.
Luke Skywalker

Filmene

Luke er sønn av Anakin Skywalker og Padmé Amidala, og tvillingbror til Prinsesse Leia. Han er oppvokst hos tanten og onkelen, som er bønder på planeten Tatooine. Luke vil bli jediridder, og reiser med C-3PO, R2-D2, Obi-Wan Kenobi, Chewbacca og Han Solo.
Luke Skywalker er mest kjent for sin store kamp mot Darth Vader og Imperiet. Darth Vader viser seg å være Lukes far, Anakin Skywalker. Den store kampen mellom det gode og onde tar så plass gjennom Luke og Darth Vader. Det ender med at Luke blir knust av Keiseren, men da returnerer Darth Vader til den gode siden av kraften og kaster Keiseren ned i en generator og oppfyller dermed sin skjebne. 
Etter den sjette filmen ble jediordenen ødelagt av Han Solo og Leia Organa sinn sønn Ben Solo også kalt Kylo Ren etter han sluttet seg til den mørke siden, dette blir utdypt i den syvende filmen som kom ut Desember 2015. I den åttende, og hittil siste filmen, fikk man utforsket mer av historien til Luke etter slutten av den 6. filmen og forholdet mellom han og Kylo Ren.

Expanded Universe

Luke Skywalker er også kjent for å bygge opp jediordenen etter Imperiet var blitt slått.